2016 — 2020-yillarda mineral-xomashyo resurslarini chuqur qayta ishlash negizida eksportga yoʻnaltirilgan tayyor kimyoviy mahsulotlar ishlab chiqarishni koʻpaytirish chora-tadbirlari toʻgʻrisida
(resolution, 2017-09-04)

Iqtisodiyotda tarkibiy oʻzgartirishlarni amalga oshirish, kimyo sanoatini modernizatsiyalash va diversifikatsiyalash, boy mineral-xomashyo resurslarining zaxiralarini yanada chuqur qayta ishlashni taʼminlash, eksportga yoʻnaltirilgan yuqori qoʻshilgan qiymatli tayyor kimyoviy mahsulotlar ishlab chiqarish hajmlari hamda turlarini koʻpaytirish, shu maqsadda xorijiy investitsiyalarni keng jalb etish maqsadida: 1. 2016 — 2020-yillarda mineral-xomashyo resurslarini chuqur qayta ishlash negizida tashqi bozorlarda talab qilinadigan yuqori qoʻshilgan qiymatli tayyor kimyoviy mahsulotlar ishlab chiqarish topshiriqlari 1-ilovaga* muvofiq belgilansin. “Oʻzkimyosanoat” AJ, “Oʻzbekneftgaz” MXK hamda boshqa aksiyadorlik jamiyatlari va korxonalar rahbarlari — masʼul bajaruvchilar zimmasiga 1-ilovada nazarda tutilgan mineral-xomashyo resurslarini chuqur qayta ishlash negizida tayyor kimyoviy mahsulotlar ishlab chiqarish boʻyicha topshiriqlar belgilangan muddatlarda sifatli va toʻliq hajmda bajarilishini taʼminlash yuzasidan shaxsiy masʼuliyat yuklansin. 2. 2016 — 2020-yillarda mineral-xomashyo resurslarini chuqur qayta ishlash negizida eksportga yoʻnaltirilgan yuqori qoʻshilgan qiymatli tayyor kimyoviy mahsulotlar ishlab chiqarish boʻyicha investitsiya loyihalari roʻyxati 2-ilovaga* muvofiq maʼqullansin. 3. Oʻzbekiston Respublikasi Iqtisodiyot vazirligi “Oʻzkimyosanoat” AJ, “Oʻzbekneftgaz” MXK va boshqa manfaatdor tuzilmalar bilan birgalikda bir oy muddatda 2-ilovada koʻrsatilgan investitsiya loyihalarini amalga oshirishning tarmoq jadvallarini tasdiqlash uchun Oʻzbekiston Respublikasi Vazirlar Mahkamasiga kiritsin, ularda loyiha hujjatlarini ishlab chiqish va ekspertizadan oʻtkazishning aniq muddatlari, zamonaviy texnologik talablarga javob beradigan ilgʻor texnologiyalarni tanlash, qurilish-montaj ishlarini bajarish, shuningdek quvvatlarni belgilangan muddatlarda ishga tushirish nazarda tutilsin. 5. Oʻzbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligi, Tiklanish va taraqqiyot jamgʻarmasi, “Oʻzkimyosanoat” AJ, “Oʻzbekneftgaz” MXK, aksiyadorlik kompaniyalari va korxonalar — 2-ilovaga kiritilgan investitsiya loyihalarining masʼul bajaruvchilari bilan birgalikda investitsiya loyihalarini amalga oshirish maqsadida zamonaviy texnologiyalarga ega boʻlgan hamda ishlab chiqarilayotgan mahsulotning tashqi bozorlarga olib chiqilishini kafolatlaydigan xorijiy kompaniyalarni keng koʻlamda jalb etish yuzasidan kompleks chora-tadbirlarni bir oy muddatda ishlab chiqsin va amalga oshirilishini taʼminlasin. 7. Oʻzbekiston Respublikasi Iqtisodiyot vazirligi, Investitsiyalar boʻyicha davlat qoʻmitasi har yili Oʻzbekiston Respublikasining Investitsiya dasturini shakllantirishda ushbu qarorning 2-ilovasida koʻrsatilgan investitsiya loyihalari, ularni moliyalashtirish hajmlari va manbalari aniqlashtirilgan holda belgilangan tartibda unga kiritilishini taʼminlasinlar. 8. Respublikada ishlab chiqarilmaydigan, ushbu qaror bilan maʼqullangan investitsiya loyihalarini amalga oshirish doirasida Oʻzbekiston Respublikasi Vazirlar Mahkamasi tomonidan tasdiqlanadigan roʻyxatlar boʻyicha chetdan keltiriladigan texnologik uskunalar, butlovchi buyumlar va ehtiyot qismlar 2021-yilning 1-yanvariga qadar boʻlgan muddatda bojxona toʻlovlari toʻlashdan ozod qilinsin (bojxonada rasmiylashtirish yigʻimlari bundan mustasno). 9. Mazkur qarorning ijrosini nazorat qilish Oʻzbekiston Respublikasining Bosh vaziri Sh. Mirziyoyev zimmasiga yuklansin.